কফি চাষ, রপ্তানি, গবেষণা ইথিওপিয়ার অর্থনীতির অনেকখানি জুড়ে আছে। তবে এক আপ্যায়নে কফি নিয়ে যা হল, সে আর বলার নয় ! জাপানে যেমন চা-পান সংস্কৃতির অঙ্গ, এখানে কফি। সেদিন ঘুরতে ঘুরতে বেলা দুটো – এক সরকারি অফিসে কফি খেয়ে আমরা যাব লাঞ্চ খেতে। খিদেয় মাথা ঘুরছে – ভাবলুম, এক কাপ কফি বই তো নয় – এক্ষুনি হয়ে যাবে। ও বাবা ! যে ইথিওপিয়ান সহচরী আমাদের সঙ্গে সব দেখাচ্ছিলেন, দিব্বি জিনস-টিনস পরা – কোথা থেকে সাদা ইথিওপিয়ান পোশাক পরে এসে কফি বীজ, মাটির কায়দা করা পুরনো দিনের কেটলি (পরে বুঝেছি সব কেটলিই ওইরকম – নতুন বা পুরনো – নাম জেবেনা), খড়, আগুন এইসব জড় করছে।